Čini se kako će Večernji list postati prve hrvatske dnevne novine s ozbiljnom online naplatnom komponentom…

Večernji list na svojim je web stranicama počeo prikazivati tzv. “premium” sadržaj – ekskluzivne vijesti, reportaže, specijale, intervjue.

No, kako biste ovaj sadržaj mogli u potpunosti konzumirati morat ćete koristiti “bodove”, svojevrsnu virtualnu valutu koju ćete uskoro moći kupiti putem online web shopa na stranicama Večernjaka.

“Premium sadržaj donosi iscrpnu analizu događaja i interpretaciju zbivanja oko nas. Premium sadržaj čitatelje vodi tamo gdje niti jedan drugi hrvatski medij nije došao. Javljanja novinara Večernjeg lista iz svih krajeva svijeta, od tamo gdje se događaju najvažniji svjetski događaji. Tu ćete vidjeti i ekskluzivne dokumente iz afera koje potresaju Hrvatsku. Premium sadržaj nećete pronaći nigdje drugdje na internetu, samo na našem portalu”, poručili su iz Večernjeg lista.

U posebnoj promotivnoj akciji koja traje do 28.11.2012. American Express svakom registriranom čitatelju Večernjeg lista poklanja 100 bodova.

Bit će zanimljivo vidjeti kako će hrvatska online čitateljska publika, naučena na “sve je besplatno” pristup, reagirati na uvođenje usluge naplate konzumiranja pojedinog sadržaja.

Ovo je inače drugo Styrijino izdanje koje eksperimentira s naplaćivanjem čitanja online sadržaja, nedavno ugašeni tjednik “Forum” svojevremeno je imao neuspješnu akciju kupovanja članaka putem SMS poruka.